אחיה ראב"ד

אחיה ראב"ד (נולד ב-25 באוגוסט 1966) הוא עיתונאי ואיש תקשורת ישראלי.

ביוגרפיה 
ראב"ד החל דרכו ככתב ועורך ברשת עיתונות מקומית צפון ולאחר מכן שימש סגן עורך בידיעות תקשורת. משנת 2004 ראב"ד משמש ככתב ynet בצפון וכן בתפקידי כתב ועורך במקומונים בצפון.

בין השאר סיקר ראב"ד עבור ynet את משפטו החוזר של רומן זדורוב, שהואשם ברצח הילדה תאיר ראדה, את ההתנתקות, בשנת 2005, את מלחמת לבנון השנייה ואת המשא ומתן על שחרורם של החיילים החטופים גלעד שליט ושל אודי גולדווסר ואלדד רגב. הוא סיקר גם את השריפה הקטלנית בכרמל בשנת 2010. ראב"ד מרבה לעסוק בנושאים הקשורים לאיכות הסביבה. בשנת 2012 פרסם תחקיר ובו תרחיש האימה שעלול להתרחש במקרה ומתקפת טילים תפגע במתחמים הפטרוכימיים במפרץ חיפה. בהזדמנויות אחרות עסק בחשש מפני רעידות האדמה באזור, ובסיקור שוטף של המאבק על פינוי מיכל האמוניה, והתקלות הרבות במפעלי המפרץ.

במהלך השנים עסק בנושאים חברתיים ואנושיים רבים, ובשנת 2018 זכה בפרס "מגן הצדק החברתי" מטעם עמותת יד עזר לחבר, המסייעת לניצולי שואה.

בשנים 2006–2008 עמד בראש אגודת העיתונאים בחיפה. ב-2012 היה בין מקימי "תא כתבי חיפה והצפון".

מאז שנות ה-90, ראב"ד מתגורר בכרמיאל. הוא נשוי למזל, אמנית ומורה לחינוך מיוחד ואב לשלושה.

הערות שוליים

עיתונאים כותבי עברית
עיתונאים ישראלים
כרמיאל: אישים
ישראלים שנולדו ב-1966